ANEXA Nr. 1

Condiţii specifice privind implementarea proiectului

Contractul de finanțare stabilește cadrul juridic general în care se va desfășura relația contractuală dintre AM PRSM şi Beneficiar. Raporturile juridice dintre AM PRSM și Beneficiar vor fi guvernate de contractul de finanțare, potrivit prezentelor condiții specifice.

**Articolul 1 – Mecanismul prefinanțării**

(1) Beneficiarul are dreptul de a primi prefinanțare în condițiile legale aplicabile, cu respectarea și în conformitate cu prevederile prezentului contract de finanțare.

(2) Prefinanțarea se justifică în termenele și condițiile prevăzute la art. 19 din Ordonanța de urgență a Guvernului nr. 133/2021și ale prezentului contract de finanțare.

(3) Recuperarea prefinanțării se realizează în conformitate cu prevederile art. 20 din Ordonanța de urgență a Guvernului nr. 133/2021 și ale prezentului contract de finanțare.

**Articolul 2 – Rambursarea/plata cheltuielilor**

(1) Rambursarea sau plata se va realiza de către AM PRSM în conformitate cu prevederile legale, pe baza cererilor de rambursare/platătransmise AM PRSM de Beneficiar/Liderul de parteneriat și în condițiile specificate în contractul de finanțare.

(2) Beneficiarul/Liderul de parteneriat și partenerii, după caz, răspund de legalitatea, realitatea și regularitatea cheltuielilor, în caz contrar fiind aplicabile prevederile Ordonanței de urgență a Guvernului nr. 66/2011 privind prevenirea, constatarea şi sancţionarea neregulilor apărute în obţinerea şi utilizarea fondurilor europene şi/sau a fondurilor publice naţionale aferente acestora, cu modificările și completările ulterioare.

(3) Autorizarea cheltuielilor/efectuarea plăților se realizează de către AM PRSM, în condițiile prevăzute în legislația aplicabilă și cu respectarea Planului de monitorizare a proiectului, sub rezerva sau în limita disponibilităților, iar în cazul insuficienței fondurilor, procesul de plată se va suspenda până când conturile AM PRSM vor fi alimentate cu sumele aferente fondurilor necesare. În cazul suspendării procesului de plată, Beneficiarul poate să solicite suspendarea sau prelungirea implementării proiectului, pentru aceeași perioadă, fără a depăși 31 decembrie 2025.

**Art. 3 - Drepturile și obligațiile beneficiarului**

(1) Beneficiarul/Liderul de parteneriat şi partenerii, după caz, au responsabilitatea asigurării unui management financiar riguros şi asigurării resurselor financiare pentru cofinanţare şi cheltuieli neeligibile, precum şi pentru finanţarea cheltuielilor eligibile în concordanţă cu prevederile prezentului contract de finanţare şi ale legislaţiei europene şi naţionale aplicabile. Totodată, Beneficiarul/Liderul de parteneriat şi partenerii, după caz, are/au responsabilitatea implementării proiectului în vederea atingerii obiectivelor stabilite şi a indicatorilor asumaţi, în concordanţă cu prevederile prezentului contract de finanţare şi ale legislaţiei europene şi naţionale aplicabile.

(2) Beneficiarul are obligaţia de a începe executarea contractului de finanţare după semnarea acestuia şi de a realiza toate activităţile prevăzute în cererea de finanţare, fără a depăşi perioada de implementare specificată la art. 2 alin. (2) din contractul de finanțate, cu amendările ulterioare.

(3) Beneficiarul poate solicita în scris punctul de vedere al AM PRSM cu privire la aspectele survenite de natură să afecteze buna implementare a proiectului, urmând ca punctul de vedere al AM PRSM să fie furnizat în baza şi în vederea executării clauzelor prezentului contract de finanţare şi a legislaţiei aplicabile.

(4) Beneficiarul/Liderul de parteneriat şi partenerii vor deschide contul/conturile de proiect în sistemul Trezoreriei Statului, în cazul în care fac parte din categoria instituţiilor publice, indiferent de sistemul de finanţare şi de subordonare. Ceilalţi beneficiari/parteneri pot opta pentru deschiderea contului/conturilor speciale de proiect în sistemul Trezoreriei Statului sau la instituţii de credit în conformitate cu prevederile art. 50 alin. (3) din Hotărârea Guvernului nr. 829/2022 pentru aprobarea Normelor metodologice de aplicare a Ordonanţei de urgenţă a Guvernului nr. 133/2021 privind gestionarea financiară a fondurilor europene pentru perioada de programare 2021-2027 alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziţie justă.

(5) Beneficiarul/Liderul de parteneriat şi partenerii au obligaţia de a pune la dispoziţia AM PRSM sau a oricărui alt organism abilitat de lege, conform prevederilor art. 31 alin. (2) din Ordonanţa de urgenţă a Guvernului nr. 133/2021, documentele şi/sau informaţiile necesare pentru verificarea modului de utilizare a finanţării nerambursabile, la cerere şi în termenul solicitat de AM PRSM, precum şi să asigure condiţiile pentru efectuarea verificărilor la faţa locului.

(6) În vederea efectuării verificărilor prevăzute la alin. (5), Beneficiarul/Liderul de parteneriat şi partenerii se angajează să acorde dreptul de acces la locurile şi spaţiile unde se implementează proiectul, inclusiv acces la sistemele informatice care au legătură directă cu proiectul, şi să pună la dispoziţie documentele solicitate privind gestiunea tehnică şi financiară a proiectului, pe suport hârtie sau în format electronic, în original. Documentele trebuie să fie uşor accesibile şi arhivate astfel încât să permită verificarea lor. Beneficiarul este obligat să informeze organismele şi autorităţile menţionate la alin. (5) cu privire la locul arhivării documentelor, în termen de 3 zile lucrătoare de la transmiterea solicitării de către AM PRSM/organismul abilitat şi de a asigura accesul neîngrădit al acestora la documente în locul respectiv.

(7) Beneficiarul/Liderul de parteneriat şi partenerii se va/vor asigura că în contractele/acordurile încheiate cu terţe părţi se prevede obligaţia acestora de a asigura disponibilitatea informaţiilor şi documentelor referitoare la proiect cu ocazia misiunilor de control desfăşurate de AM PRSM sau de alte structuri cu competenţe în controlul şi recuperarea debitelor aferente fondurilor europene şi/sau fondurilor publice naţionale aferente acestora, după caz.

(8) Beneficiarul/Liderul de parteneriat şi partenerii are/au obligaţia îndosarierii şi păstrării în bune condiţii a tuturor documentelor aferente proiectului în original, inclusiv copii ale documentelor partenerilor, dacă este cazul, privind activităţile şi cheltuielile eligibile în vederea asigurării unei piste de audit adecvate, în condiţiile prevăzute la art. 31 alin. (1) din Ordonanţa de urgenţă a Guvernului nr. 133/2021. În situaţia arhivării electronice potrivit prevederilor Legii nr. 135/2007 privind arhivarea documentelor în formă electronică, republicată, organizarea electronică a arhivei se va realiza la nivel de proiect sau pe categorii de documente, în funcţie de specificul proiectelor, cu condiţia ca documentele arhivate să fie uşor identificabile de către părţile interesate, inclusiv pentru organizarea misiunilor de audit/verificare/control.

(9) Toate documentele vor fi păstrate până la închiderea oficială a programului sau până la expirarea perioadei pentru care trebuie asigurat caracterul durabil, respectiv a perioadei de sustenabilitate/durabilitate a proiectului, după caz, oricare intervine ultima. Termenul minim de asigurare a disponibilităţii documentelor nu poate fi mai mic de 5 ani începând cu data de 31 decembrie a anului în care a fost efectuată ultima plată de către AM PRSM către Beneficiar, iar acest termen se întrerupe fie în cazul unor proceduri judiciare, fie la cererea Comisiei Europene, în condiţiile prevăzute la art. 82 din Regulamentul (UE) 2021/1.060.

(10) Beneficiarul unei măsuri de ajutor de stat sau de minimis are obligaţia păstrării unei evidenţe a informaţiilor despre ajutoarele primite pentru o perioadă de minimum 10 ani de la data la care a fost acordată ultima alocare specifică, cu respectarea prevederilor Ordonanţei de urgenţă a Guvernului nr. 77/2014 privind procedurile naţionale în domeniul ajutorului de stat, precum şi pentru modificarea şi completarea Legii concurenţei nr. 21/1996, aprobată cu modificări şi completări prin Legea nr. 20/2015, cu modificările şi completările ulterioare.

(11) În cazul nerespectării prevederilor alin. (5) şi (8) - (10), Beneficiarul este obligat să restituie suma aferentă documentelor lipsă, rambursată/plătită de AM PRSM în cadrul proiectului, reprezentând valoarea nerambursabilă eligibilă din fonduri europene şi valoarea nerambursabilă eligibilă din bugetul naţional, iar în cazul nerespectării prevederilor alin. (6), Beneficiarul este obligat să restituie întreaga sumă rambursată/plătită de către AM PRSM aferentă proiectului, inclusiv dobânzile/penalizările aferente, în acord cu prevederile art. 31 alin. (3) şi (4) din Ordonanţa de urgenţă a Guvernului nr. 133/2021.

(12) Beneficiarul este obligat să încarce în MySMIS2021 toate documentele aferente implementării proiectului semnate electronic cu semnătură electronică extinsă, bazată pe un certificat calificat valabil, nesuspendat sau nerevocat, conform legislaţiei în vigoare.

(13) Beneficiarul este obligat să prevadă/să includă în bugetul propriu sumele necesare finanţării proiectului, inclusiv asigurarea cofinanţării şi a finanţării cheltuielilor neeligibile ce îi revin în vederea efectuării plăţilor în legătură cu implementarea proiectului, cu respectarea prevederilor legislaţiei europene şi naţionale aplicabile şi ale contractului de finanţare.

(14) Beneficiarul trebuie să ţină o evidenţă contabilă analitică a proiectului, utilizând conturi analitice distincte pentru reflectarea tuturor operaţiunilor referitoare la implementarea proiectului, în conformitate cu dispoziţiile legale aplicabile.

(15) În situaţia în care implementarea proiectului presupune achiziţionarea de produse, servicii ori lucrări, Beneficiarul are obligaţia de a respecta prevederile legislaţiei europene şi naţionale în vigoare în domeniul achiziţiilor publice/achiziţiilor sectoriale/achiziţiilor în domeniile apărării şi securităţii sau dispoziţiile legale privind achiziţiile efectuate de beneficiarii privaţi, după caz.

(16) Beneficiarul/Liderul de parteneriat are obligaţia întocmirii şi transmiterii cererilor de rambursare şi, după caz, a cererilor de plată şi a cererilor de prefinanţare şi de a pune la dispoziţia AM PRSM documentele justificative ce însoţesc cererea de rambursare/plată/prefinanţare, spre a fi verificate de către AM PRSM în vederea efectuării rambursării/plăţii.

(17) Beneficiarul/Liderul de parteneriat are obligaţia respectării termenelor de transmitere a cererilor de rambursare şi, după caz, a cererilor de plată şi a cererilor de prefinanţare, în condiţiile contractului de finanţare şi ale legislaţiei aplicabile.

(18) Beneficiarul are obligaţia şi responsabilitatea întocmirii şi transmiterii rapoartelor de progres şi a documentelor justificative care le însoţesc, în termen de 30 de zile de la finalizarea perioadei de raportare.

(19) Beneficiarul are obligaţia de a încărca în sistemul MySMIS2021 dosarul aferent achiziţiilor realizate, în format electronic, în termen de 10 zile lucrătoare de la data încheierii contractului de achiziţie/actelor adiţionale la contractele de achiziţie, în vederea realizării de către AM PRSM a verificării procedurii de achiziţie.

(20) Beneficiarul are obligaţia să asigure resursele necesare desfăşurării activităţilor proiectului, conform cererii de finanţare, în termenele stabilite prin contractul de finanţare.

(21) Beneficiarul este obligat să realizeze măsurile minime de informare şi publicitate prevăzute la art. 50 din Regulamentul (UE) 2021/1.060 şi în Instrucțiunea AM PRSM nr. 12/01.08.2024, precum şi să asigure respectarea prevederilor Ghidul de Identitate Vizuală al PR Sud-Muntenia 2021-2027, care este pus la dispoziție, în format electronic, pe site-ul dedicat programului (2021-2027.adrmuntenia.ro), sub sancţiunea aplicării de către AM PRSM a măsurilor prevăzute la art. 50 alin. (3) din Regulamentul (UE) 2021/1.060.

(22) Beneficiarul are obligaţia de a restitui AM PRSM orice sumă ce constituie plată nedatorată/sume necuvenite plătite eronat de către AM PRSM în cadrul contractului de finanţare, în termen de 5 zile lucrătoare de la data primirii notificării. Nerespectarea termenului menţionat anterior dă dreptul AM PRSM de a solicita Beneficiarului dobânda legală datorată, stabilită conform legislaţiei în vigoare.

(23) Beneficiarul este obligat să informeze AM PRSM despre orice situaţie care poate determina încetarea sau întârzierea executării contractului de finanţare, în termen de maximum 5 zile lucrătoare de la data luării la cunoştinţă despre o astfel de situaţie, urmând ca AM PRSM să decidă cu privire la măsurile corespunzătoare.

(24) Beneficiarul îşi asumă integral răspunderea pentru prejudiciile cauzate terţilor din culpa sa, pe durata contractului. AM PRSM va fi degrevată de orice responsabilitate pentru prejudiciile cauzate terţilor de către Beneficiar, ca urmare a executării prezentului contract de finanţare, cu excepţia celor care pot fi direct imputabile acestora.

(25) În cazul în care se realizează verificări la faţa locului, Beneficiarul este obligat să participe şi să invite persoanele care sunt implicate în implementarea proiectului şi care pot furniza informaţiile şi documentele necesare verificărilor, conform solicitărilor AM PRSM.

(26) Beneficiarul are obligaţia de a comunica cu AM PRSM în legătură cu contractul de finanţare, exclusiv prin intermediul sistemului MySMIS2021. În cazul unei defecţiuni a sistemului MySMIS2021 sau al forţei majore, Beneficiarul poate prezenta informaţiile solicitate în format tipărit, prin poştă şi/sau electronic, prin e-mail. Beneficiarul va încărca documentele respective în MySMIS2021 în termen de 15 zile calendaristice de la restabilirea funcţionalităţii sistemului MySMIS2021 sau de la încetarea forţei majore.

(27) Beneficiarul are obligaţia de a asigura funcţionarea tuturor bunurilor, echipamentelor achiziţionate prin proiect, la locul de desfăşurare/locaţiile de implementare a proiectului şi exclusiv în scopul pentru care au fost achiziţionate, atât în perioada de implementare, cât şi în perioada în care are obligaţia să asigure sustenabilitatea proiectului/caracterul durabil al proiectului.

(28) Beneficiarul are obligaţia de a nu modifica locaţia bunurilor şi echipamentelor achiziţionate în cadrul proiectului fără acordul prealabil al AM PRSM cu privire la acest fapt, solicitat cu cel puţin 10 zile lucrătoare înainte, fără ca această modificare să facă parte dintr-un proces de relocare.

(29) Beneficiarul are obligaţia să nu întreprindă acţiuni de relocare, precum şi să nu înstrăineze şi să nu închirieze bunurile achiziţionate ca urmare a obţinerii finanţării prin PRSM, atât în perioada de implementare a proiectului, cât şi în perioada în care are obligaţia să asigure caracterul durabil al proiectului, respectiv perioada de sustenabilitate/durabilitate.

(30) Beneficiarul, pentru asigurarea finanţării cheltuielilor necesare implementării proiectului, precum şi pentru asigurarea cofinanţării, inclusiv în perioada pentru care trebuie asigurat caracterul durabil, respectiv perioada de sustenabilitate/durabilitate, după caz, în condiţii obiective şi justificate, poate constitui garanţii în favoarea unei instituţii de credit, sub forma instituirii unei ipoteci asupra activelor fixe care fac obiectul contractului de finanţare, în condiţiile legii. Beneficiarul este obligat să transmită AM PRSM o copie a contractului de credit şi a celui de ipotecă în termen de maximum 10 zile lucrătoare de la semnarea acestuia; în cazul imobilelor, aceasta va fi însoţită de raportul de evaluare a imobilului finanţat în cadrul prezentului contract de finanţare, realizat de către un evaluator independent autorizat de Asociaţia Naţională a Evaluatorilor Autorizaţi din România.

(31) Beneficiarul are obligaţia de a nu schimba activitatea desfăşurată prin utilizarea activelor corporale/necorporale realizate/achiziţionate din finanţarea nerambursabilă în perioada în care are obligaţia să asigure caracterul durabil al proiectului, respectiv perioada de sustenabilitate/durabilitate.

(32) În cazul nerespectării prevederilor alin. (27), (29) şi (31), Beneficiarul este obligat să restituie finanţarea nerambursabilă plătită pentru activele respective, inclusiv dobânzile/penalizările aferente.

(33) Beneficiarul are obligaţia de a pune în aplicare toate instrucţiunile emise de AM PRSM în legătură cu obiectul contractului de finanţare la termenele şi în condiţiile stabilite prin acestea.

(34) Beneficiarul are obligaţia de a asigura corespondenţa, precum şi prezentarea documentelor în legătură cu implementarea/monitorizarea/cererile de prefinanţare/cererile de plată/cererile de rambursare, precum şi orice alte categorii de documente numai prin sistemul informatic MySMIS2021.

(35) Beneficiarul suportă din bugetul propriu sumele rezultate din corecţiile financiare provenind din erori extrapolate identificate de către structurile de control/audit.

(36) Beneficiarul îşi exprimă acordul cu privire la prelucrarea, stocarea şi arhivarea datelor obţinute pe parcursul desfăşurării contractului de finanţare, în vederea utilizării de către AM PRSM, precum şi de către organismele naţionale şi europene abilitate conform legii, pe toată durata, precum şi după încetarea acestuia, în scopul verificării modului de implementare şi/sau a respectării clauzelor contractuale şi a legislaţiei naţionale şi europene.

(37) Beneficiarul are obligaţia de a asigura furnizarea către AM PRSM a următoarelor categorii de date privind utilizarea fondurilor: prenumele, numele şi data naşterii beneficiarului real/beneficiarilor reali al/ai destinatarului fondurilor sau al contractantului, astfel cum este definit la art. 3 alin. (6) din Directiva (UE) 2015/849 a Parlamentului European şi a Consiliului din 20 mai 2015 privind prevenirea utilizării sistemului financiar în scopul spălării banilor sau finanţării terorismului, de modificare a Regulamentului (UE) nr. 648/2012 al Parlamentului European şi al Consiliului şi de abrogare a Directivei 2005/60/CE a Parlamentului European şi a Consiliului şi a Directivei 2006/70/CE a Comisiei.

(38) Beneficiarul/Liderul de parteneriat/Partenerii are/au obligaţia de a notifica AM PRSM cu privire la starea de insolvenţă/faliment/încadrarea întreprinderii ca "întreprindere în dificultate" şi altele asemenea, în termen de 15 zile de la data constatării uneia dintre aceste situații de către autoritățile competente conform legii.

(39) Beneficiarul are obligaţia să se asigure că este respectat principiul "de a nu prejudicia în mod semnificativ" ("do not significantly harm") pe tot parcursul implementării proiectului, inclusiv prin includerea de cerinţe specifice în documentaţiile şi contractele de achiziţii, acolo unde este cazul.

(40) Beneficiarul/Liderul de parteneriat şi partenerii are/au responsabilitatea de a se asigura că nu solicită la decontare aceleaşi costuri incluse în cadrul proiectului din mai multe surse de finanţare publice naţionale sau europene.

(41) Beneficiarul are obligaţia de a se asigura că la emiterea ordinului de începere a execuţiei lucrărilor sunt îndeplinite toate condiţiile legale pentru executarea acestora.

(42) Beneficiarul se obligă ca, în toate demersurile întreprinse în scopul implementării proiectului, să respecte prevederile referitoare la asigurarea conformităţii cu politicile Uniunii Europene şi naţionale privind achiziţiile publice, ajutorul de stat, egalitatea de şanse, dezvoltarea durabilă, comunicarea și vizibilitatea, prevederile legislaţiei europene şi naţionale în domeniul dezvoltării durabile, inclusiv DNSH (inclusiv prin includerea de cerințe specifice în documentațiile de atribuire și în contractele de achizitii), egalităţii de şanse şi nediscriminării, egalităţii de gen, GDPR, Carta drepturilor fundamentale a Uniunii Europene, Convenția ONU privind Drepturile Persoanelor cu Handicap, precum și dreptul aplicabil al Uniunii din domeniul spălării banilor, al finanțării terorismului, al evitării obligațiilor fiscale, al fraudei fiscale sau al evaziunii fiscale.

(43) Beneficiarii vor transmite spre avizare designul/conținutul materialelor de comunicare și vizibilitate elaborate în vederea realizării activităților obligatorii și cu respectarea indicațiilor tehnice din cadrul Ghidului de identitate vizuală PR Sud-Muntenia 2021-2027, cu cel puțin 15 zile lucrătoare înainte de lansarea și utilizarea acestora.

(44) Beneficiarii vor păstra dovezile, inclusiv vizuale, ale îndeplinirii obligațiilor privind comunicarea pentru proiectele respective, pe toată perioada implementării PRSM, plus încă 5 ani de la închiderea programului. Este recomandată păstrarea unui exemplar din fiecare material de informare/comunicare, astfel încât să se poată demonstra conformitatea acestora cu regulile de identitate vizuală aplicabilă.

(45) În cazul în care beneficiarul nu își respectă obligațiile ce îi revin și în cazul în care nu ia măsuri de remediere, AM PRSM va aplica măsuri, cu luarea în considerare a principiului proporționalității, putând diminua cu cel mult 3% sprijinul acordat din fonduri pentru proiectul respectiv, în funcție de valoarea proiectului și neregula identificată, în conformitate cu Regulamentul (UE) nr. 1060/2021 art. 50, alin (3).

(46) Beneficiarii se vor asigura de respectarea unui termen de cel puțin 10 zile între transmiterea dosarului de achiziție/act adițional/notificare modificări implementare și depunerea unei cereri de rambursare/plată pentru cheltuieli din achiziția respectivă. Termenul prevăzut în legislația în vigoare pentru autorizarea de către AM PRSM a cheltuielilor eligibile cuprinse în cererea de rambursare/plată este condiționat de depunerea dosarului de achiziție publica/achiziție/act adițional/notificare privind modificări în implementare în termenul mai sus menționat.

(47) Beneficiarul își asumă obligația de a furniza AM PRSM orice document sau informație, în termenul solicitat, în vederea realizării evaluării Programului Regional Sud-Muntenia şi/sau a proiectului implementat. Cu acordul AM PRSM, rezultatul evaluării poate fi pus la dispoziția beneficiarului.

(48) Beneficiarul are obligația de a prezenta documentele referitoare la proiect în limba română. Documentele referitoare la proiect prezentate într-o altă limbă, se vor transmite, la cererea AM PR SM, însoțite de traducerea autorizată în limba român.

**Art. 4 – Drepturile și obligațiile AM PRSM**

(1) AM PRSM are obligaţia de a informa Beneficiarul, în timp util, cu privire la orice decizie luată care poate afecta implementarea proiectului, dar nu mai târziu de 5 zile lucrătoare de la data adoptării respectivei decizii, aceasta producând efecte între părţi de la data la care a fost comunicată Beneficiarului prin intermediul sistemului MySMIS2021 şi/sau prin publicare pe pagina web a AM PRSM.

(2) AM PRSM are obligaţia de a informa Beneficiarul cu privire la rapoartele, concluziile şi recomandările care au impact asupra proiectului acestuia, formulate de către Comisia Europeană şi/sau orice altă autoritate competentă, în termen de 5 zile lucrătoare de la data aprobării/notificării/comunicării oficiale a respectivelor rapoarte/concluzii/recomandări, prin intermediul sistemului MySMIS2021.

(3) AM PRSM are obligaţia de a răspunde în scris, conform competenţelor stabilite, în termen de 10 zile lucrătoare, oricărei solicitări a Beneficiarului privind informaţiile sau clarificările pe care acesta le consideră necesare pentru implementarea proiectului, cu excepţia situaţiilor pentru care legislaţia în vigoare sau contractul de finanţare prevede alte termene.

(4) AM PRSM are obligaţia de a procesa cererile de prefinanţare, cererile de rambursare şi cererile de plată în conformitate cu legislaţia naţională aplicabilă şi cu prevederile contractului de finanţare.

(5) AM PRSM are obligaţia de a efectua transferul prefinanţării, în condiţiile prevăzute de legislaţia aplicabilă şi cu respectarea prevederile contractului de finanţare.

(6) AM PRSM are obligaţia de a efectua rambursarea sau plata cheltuielilor în condiţiile prevăzute de legislaţia aplicabilă şi cu respectarea prevederilor contractului de finanţare.

(7) AM PRSM are dreptul de a monitoriza şi verifica din punct de vedere tehnic şi financiar implementarea proiectului, pe baza contractului de finanţare şi a cererii de finanţare aprobate şi a planului de monitorizare, în vederea asigurării îndeplinirii obiectivelor proiectului şi prevenirii neregulilor. În acest sens, AM PRSM va realiza vizite de monitorizare, inclusiv vizite de monitorizare a activităţilor aflate în derulare.

(8) AM PRSM are dreptul de a verifica legalitatea şi realitatea tuturor activităţilor şi cheltuielilor aferente implementării proiectului care face obiectul contractului de finanţare.

(9) AM PRSM are obligaţia de a efectua verificarea la faţa locului a activităţilor şi cheltuielilor aferente implementării proiectului, în conformitate cu prevederile contractului de finanţare, asigurând cel puţin o vizită la faţa locului pe durata de implementare a proiectului.

(10) AM PRSM are obligaţia de a informa Beneficiarul, prin MySMIS2021, asupra acţiunilor de verificare la faţa locului a implementării proiectului/acţiunilor de monitorizare/acţiunilor de control din partea autorităţilor care desfăşoară activităţi de audit şi control, cu excepţia vizitelor de monitorizare ad-hoc şi a cazurilor în care informarea prealabilă ar putea prejudicia obiectul verificărilor.

(11) AM PRSM are obligaţia de a asigura comunicarea cu Beneficiarul, prin sistemul informatic MySMIS2021, în ceea ce priveşte solicitarea şi/sau primirea documentelor/informaţiilor în legătură cu proiectul în tot ceea ce priveşte aspectele referitoare la implementare/monitorizare/cereri de prefinanţare/cereri de plată/cereri de rambursare/verificare achiziţii/control.

(12) AM PRSM are obligaţia de a informa Beneficiarul asupra rezultatelor aferente fiecărei etape a procesului de verificare şi autorizare a cererilor de prefinanţare/cererilor de rambursare/cererilor de plată, precum şi rapoartelor de progres/rapoartelor de vizită la faţa locului.

(13) AM PRSM are obligaţia de a informa Beneficiarul asupra rezultatelor verificării procedurilor de achiziţie care implică o reducere procentuală/corecţie financiară, respectiv asupra emiterii actelor de constatare a neregulilor, dar şi cu privire la sesizările formulate în legătură cu existenţa unor indicii de fraudă, cu excepţia cazurilor în care informarea prealabilă ar putea prejudicia obiectul verificărilor.

(14) În situaţia în care, în urma verificărilor pe care le realizează, AM PRSM constată existenţa unor indicii de fraudă sau tentativă de fraudă, are obligaţia să sesizeze Parchetul European/DLAF/organul de urmărire penală, devenind incidente prevederile art. 8 din Ordonanţa de urgenţă a Guvernului nr. 66/2011, aprobată cu modificări şi completări prin Legea nr. 142/2012, cu modificările şi completările ulterioare.

(15) AM PRSM are obligaţia de a monitoriza îndeplinirea indicatorilor de etapă şi sprijină Beneficiarul pentru a identifica soluţii adecvate pentru îndeplinirea indicatorilor de etapă şi pentru buna implementare a proiectelor care fac obiectul contractului de finanţare.

(16) AM PRSM are dreptul să aplice, în situaţia neîndeplinirii de către Beneficiar a indicatorilor de etapă la termenele prevăzute în planul de monitorizare a proiectului, în funcţie de analiza obiectivă şi riscurile identificate, măsurile corective:

a) întreruperea termenului de plată pentru cererile de plată/cererile de prefinanţare/cererile de rambursare până la îndeplinirea indicatorului de etapă, cu condiţia ca îndeplinirea indicatorului să survină în perioada prevăzută la art. 74 alin. (1) lit. b din Regulamentul (UE) 2021/1.060, cu modificările şi completările ulterioare;

b) respingerea, în tot sau în parte, a cererii de plată/cererii de prefinanţare/cererii de rambursare, în condiţiile art. 25 alin. (5) din Ordonanţa de urgenţă a Guvernului nr. 133/2021, dacă nu au fost transmise dovezile privind îndeplinirea indicatorului de etapă în termenul specificat la lit. a);

c) aplicarea unor penalităţi de întârziere, stabilite ca procent din valoarea cererii de plată/cererii de prefinanţare/cererii de rambursare, în funcţie de valoarea resurselor financiare prevăzute pentru îndeplinirea indicatorului de etapă raportat la valoarea respectivei cereri sau ca procent în limita a 5% din valoarea eligibilă a contractului de finanţare, în situaţia neîndeplinirii a 3 indicatori de etapă consecutivi din motive imputabile Beneficiarului/Liderului de parteneriat şi/sau partenerilor;

d) suspendarea implementării proiectului până la încetarea cauzelor obiective care afectează derularea activităţilor şi atingerea indicatorilor de etapă;

e) rezilierea contractului de finanţare de către AM PRSM, în condiţiile prevăzute la art. 37 şi 38 din Ordonanţa de urgenţă a Guvernului nr. 133/2021;

f) alte măsuri specifice, în conformitate cu prevederile naţionale şi regulamentele europene aplicabile;

(17) În vederea executării contractului de finanțare AM PRSM are dreptul de a emite instrucțiuni obligatorii pentru beneficiari în conformitate cu prevederile art. 34 alin. 1 din OUG nr. 23/2023.

(18) Conform art. 49, alin. (6) din Regulamentul (UE) 1060/2021, AM PRSM se va asigura că materialele de comunicare și vizibilitate, inclusiv cele de la nivelul beneficiarilor, sunt puse la dispoziția instituțiilor, organelor, oficiilor sau agențiilor Uniunii, la cererea acestora, și că se acordă Uniunii o licență fără redevențe, neexclusivă și irevocabilă pentru utilizarea acestor materiale și a oricăror drepturi preexistente aferente acestora, în conformitate cu anexa IX din Regulamentul (UE) 1060/2021. Acest lucru nu implică costuri suplimentare semnificative și nicio sarcină administrative semnificativă pentru beneficiari sau pentru AM PRSM.

(19) AM PRSM va informa despre data închiderii oficiale/parţiale a Programului prin intermediul mijloacelor publice de informare.

**Articolul 5 – Contractarea și cesiunea**

(1) În cazul externalizării unor activități din cadrul proiectului, responsabilitatea pentru implementarea acelor activități revine beneficiarului/partenerului în cauză, în conformitate cu dispozițiile legale.

(2) Contractul de finanțare, precum şi toate drepturile şi obligațiile decurgând din implementarea acestuia, nu pot face obiectul cesiunii totale sau parțiale, novației, subrogației sau al oricărui alt mecanism de transmisiune şi/sau transformare a obligațiilor şi drepturilor, cu excepția art. 32 alin. (1) din OUG nr. 36/2023, privind stabilirea cadrului general pentru închiderea programelor operaţionale finanţate în perioada de programare 2014-2020.

**Articolul 6 – Modificări și completări**

(1) Părțile au dreptul, pe durata îndeplinirii prezentului contract de finanțare, de a conveni modificări, prin act adițional încheiat în aceleași condiții de legalitate și valabilitate ca şi contractul de finanțare.

(2) În cazul în care propunerea de modificare a contractului de finanțareeste inițiată de către Beneficiar, acesta are obligația de a o transmite AM PRSM cu cel puțin 30 de zile înainte de termenul la care este intenționată a intra în vigoare, cu excepția circumstanțelor acceptate de AM PRSM. Beneficiarul va transmite, de asemenea, odată cu solicitarea de modificare, toate documentele justificative necesare.

(3) AM PRSM răspunde solicitării de modificare a contractului de finanțare prin act adițional, în termen de maximum 30 de zile de la data primirii solicitării de modificare a contractului de finanțare. În interiorul acestui termen pot fi solicitate clarificări de către AM PRSM care suspendă termenul de aprobare sau de respingere a actului adițional, fără ca această perioadă de suspendare să depășească 5 zile lucrătoare.

(4) În cazul propunerilor de acte adiționale care au ca obiect reducerea valorii indicatorilor ce urmează a fi atinsă prin proiect, valoarea totală eligibilă a proiectului va fi redusă proporțional, cu excepția cazurilor temeinic justificate.

(5) Modificarea planului de monitorizare a proiectului, temeinic justificată, se realizează, prin act adițional.

(6) Modificarea duratei de implementare, temeinic justificată, se realizează prin act adițional, fără ca perioada de implementare să depășească 31 decembrie 2025.

(7) Suspendarea implementării proiectului, pentru motive întemeiate, se realizează prin act adițional. Pe perioada suspendării, Beneficiarul poate depune la AM PRSM responsabil solicitări de modificări contractuale și cereri de prefinanțare/plată/rambursare, precum și cereri de rambursare aferente cererilor de prefinanțare/plată care cuprind cheltuieli angajate și plătite de Beneficiar anterior începerii perioadei de suspendare, precum și cheltuieli angajate anterior începerii perioadei de suspendare și care sunt plătite în perioada de suspendare. Cheltuielile efectuate de Beneficiar/Lider de parteneriat și parteneri pe parcursul perioadei de suspendare a proiectului, aferente perioadei de suspendare, nu vor fi acoperite din finanțarea acordată proiectului.

Perioadele cumulate de suspendare nu pot depăși 6 luni, cu asigurarea condițiilor necesare ca finalizarea implementării proiectului să nu depășească data de 31 decembrie 2025.

(8) Actul adițional intră în vigoare la data semnării de către ultima parte, respectiv de către AM PRSM, după ce a fost semnat în prealabil de către Beneficiar/Lider de parteneriat. Actul adițional nu poate avea caracter retroactiv și nu poate avea scopul sau efectul de a produce schimbări în contractul de finanțarecare ar putea aduce atingere condițiilor inițiale de acordare a finanțării sau care ar fi contrare principiului tratamentului egal al Solicitanților/Beneficiarilor.

(9) Prin excepție de la prevederile alin. (1), contractul de finanțare poate fi modificat de către AM, unilateral, prin notificare, în următoarele situații:

(a) modificări necesare determinate în principal de modificarea cadrului normativ aplicabil contractului de finanțare cu respectarea principiilor și regulilor PRSM, în termen de 10 zile lucrătoare de la data intrării în vigoare a modificărilor aduse cadrului normativ, cu excepția majorării valorii eligibile nerambursabile;

(b) în caz de dezangajare a fondurilor rămase neutilizate ca urmare a finalizării contractului/contractelor de achiziție din cadrul proiectului, în termen de 10 zile lucrătoare de la primirea informării de la beneficiar cu privire la sumele rămase neutilizate urmare a finalizării contractelor de achiziție și care nu vor face obiectul unor realocări în cadrul bugetului proiectului.

(10) Prin excepție de la prevederile alin. (1), contractul de finanțare poate fi modificat de Beneficiar prin Notificare, care nu face obiectul aprobării de către AM, cu respectarea condițiilor de eligibilitate stabilite prin Instrucțiunea AMPRSM nr. 12/01.08.2024, în următoarele situații:

(a) modificări apărute în legătură cu datele de identificare ale beneficiarului sau partenerilor, respectiv schimbarea denumirii și/sau a adresei sediului beneficiarului; schimbarea contului special deschis pentru proiect;

(b) înlocuirea reprezentantului legal;

(c) modificări intervenite între subcategoriile și/sau între articolele de cheltuieli din cadrul aceleiași categorii de cheltuieli, fără modificarea bugetului aprobat pentru respectiva categorie de cheltuieli, cu respectarea conditionalităților stabilite prin Instrucțiunea AMPRSM nr. 12/01.08.2024;

(d) modificări intervenite în graficul de depunere a cererilor de prefinanțare/plată/rambursare a cheltuielilor cu respectarea condiționalităților stabilite prin Instrucțiunea AMPRSM nr. 12/01.08.2024.

(11) Netransmiterea notificării prevăzute la alin. (10) atrage după sine imposibilitatea modificării clauzelor contractului de finanțare.

(12) Modificările prevăzute la alin. (10) se aduc la cunoștința AM PRSM, după caz, în termen de 5 zile lucrătoare de la data intrării în vigoare a modificărilor, sub sancțiunea inopozabilității acestora față de AM PRSM.

(13) Prin excepție de la prevederile alin. (1), contractul de finanțare poate fi modificat prin Notificare, cu justificare adecvată și temeinică, adresată AM PRSM în următoarele situații:

(a) modificări intervenite în bugetul estimat al proiectului între categoriile de cheltuieli în limita a 10% din categoria de cheltuială din care se transferă, cu condiția încadrării în limitele maxime prevăzute în Instrucțiunea AMPRSM nr. 12/01.08.2024, în limitele finanțării nerambursabile și a indicatorilor de proiect, după caz;

(b) modificarea secțiunii „Justificare” din cadrul Bugetului, în condițiile în care nu se modifică valoarea liniei bugetare;

(c) înlocuirea sau introducerea de membri noi în echipa de implementare a proiectului, acolo unde este cazul;

(d) înlocuirea managerului de proiect;

(e) modificarea activităților previzionate și a graficului de implementare, dacă aceasta nu are impact asupra obiectului contractului de finanțare, cuantumului finanțării nerambursabile, a indicatorilor de rezultat, a duratei de implementare și asupra planului de monitorizare;

(f) îndreptarea unor erori materiale identificate în cererea de finanțare;

(g) corelarea de informații din cadrul secțiunilor cererii de finanțare;

(h) modificarea planului de achiziții dacă aceasta nu are impact asupra obiectului contractului de finanțare, cuantumului finanțării nerambursabile, perioadei de implementare și după caz a indicatorilor de rezultat ai proiectului, cu respectarea prevederilor legale privind procedurile de achiziție;

(i) modificări ale cererii de finanțare, în scopul actualizării caracteristicilor tehnice pentru echipamentele și dotările ce urmează a fi achiziționate, fără a conduce la o diminuare a caracteristicilor tehnice, având în vedere progresul tehnologic înregistrat de la momentul scrierii cererii de finanțare și până în momentul lansării procedurii de achiziție, cu condiția ca aceste modificări să nu afecteze bugetul proiectului, indicatorii, valoarea achiziției, perioada de implementare și să respecte prevederile legale în vigoare.

(14) Aprobarea sau respingerea notificării prevăzută la alin. (13) se realizează de către AM PRSM, în termen de 10 zile lucrătoare de la înregistrarea acesteia, prin Informare privind aprobarea/respingerea Notificării, prin sistemul MySMIS2021. În interiorul acestui termen pot fi solicitate clarificări de AM PRSM care suspendă termenul de aprobare sau de respingere a Notificării, fără ca această perioadă de suspendare să depășească 5 zile lucrătoare.

(15) Notificarea prevăzută la alin. (13) intră în vigoare și produce efecte de la data transmiterii de către AM PRSM a unei informări privind aprobarea notificării, cu respectarea termenului specificat la alin (14). Contractul de finanțare nu se modifică în cazul respingerii Notificării de către AM PRSM. Respingerea Notificării trebuie comunicată beneficiarului, însoțită de motivele respingerii, în termenul prevăzut la alin. (14).

**Articolul 7 – Conflictul de interese și incompatibilități**

(1) Reprezintă conflict de interese sau incompatibilitate orice situație definită ca atare în legislația națională şi europeană.

(2) Părțile contractante se obligă să întreprindă toate diligențele necesare pentru a identifica și evita orice conflict de interese sau incompatibilitate definită de legislația europeană și națională în vigoare şi să se informeze reciproc, cu celeritate, şi cu respectarea eventualelor termene prevăzute în contractul de finanțare, în legătură cu orice situație de conflict de interese sau incompatibilitate, potențială, actuală sau consumată.

(3) Părțile se obligă să ia toate măsurile pentru respectarea regulilor pentru evitarea conflictului de interese, conform art. 61 din Regulamentul (UE) 2018/1046 și capitolului 2, secțiunea 2, din Ordonanța de urgență a Guvernului nr. 66/2011, aprobată cu modificări și completări prin Legea nr. 142/2012, cu modificările și completările ulterioare, precum și în conformitate cu alte reglementări naționale și europene aplicabile.

(4) Părțile din categoria subiecților de drept public au obligația de a urmări respectarea prevederilor Legii nr. 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, cu modificările și completările ulterioare, în materia conflictului de interese și a incompatibilităților.

(5) Beneficiarii care au calitatea de autoritate/entitate contractantă au obligația de a respecta aplicarea prevederilor referitoare la conflictul de interese prevăzute de legislația în domeniul achizițiilor publice/achizițiilor sectoriale.

(6) Beneficiarii care nu au calitatea de autoritate/entitate contractantă au obligația de a respecta aplicarea prevederilor referitoare la conflictul de interese prevăzut la art. 14 și art. 15 din Ordonanța de urgență a Guvernului nr. 66/2011, aprobată cu modificări și completări prin Legea nr. 142/2012, cu modificările și completările ulterioare, precum și celelalte prevederi legale aplicabile.

(7) Părțile se obligă să întreprindă toate diligențele necesare pentru a evita orice incompatibilitate/conflict de interese care apare în decursul implementăriiși/sau duratei contractului de finanțare şi să se informeze reciproc, în termen de maxim 5 zile lucrătoare de la luarea la cunoștință, în legătură cu orice situație care dă naștere sau este posibil să dea naștere unei astfel de situații.

(8) Dispozițiile menționate la alin. (1)-(7) se aplică partenerilor, subcontractorilor, furnizorilor şi angajaților Beneficiarului, precum şi angajaților AM PRSM implicați în realizarea prevederilor prezentului contract de finanțare.

(9) AM PRSM își rezervă dreptul de a verifica orice situații care dau naștere sau sunt posibile să dea naștere unei situații de incompatibilitate/unui conflict de interese şi de a lua măsurile necesare impuse de legislația aplicabilă, dacă este cazul.

**Articolul 8 – Nereguli**

(1) Părțile se obligă să ia toate măsurile pentru prevenirea, constatarea și sancționare a neregulilor în conformitate cu Ordonanța de urgență a Guvernului nr. 66/2011, aprobată cu modificări și completări prin Legea nr. 142/2012, cu modificările și completările ulterioare.

(2) Dacă în procesul de verificare a cererilor de rambursare/plată, AM PRSM identifică abateri de la aplicarea prevederilor legislației naționale şi europene în domeniul achizițiilor publice/achizițiilor sectoriale, respectiv a prevederilor legislației privind achizițiile efectuate de beneficiarii privați, înainte de efectuarea plății, AM PRSM aplică măsurile prevăzute de Ordonanța de urgență a Guvernului nr. 66/2011.

(3) Dacă în urma sesizării Parchetului European/DLAF/organelor de urmărire penală ca urmare a constatării unor indicii de fraudă, procurorul dispune trimiterea în judecată și sesizează instanța, până la rămânerea definitivă a hotărârii instanței de judecată, AM PRSM suspendă autorizarea la plata/rambursarea sumelor solicitate de Beneficiar aferente contractelor economice/contractului de finanțare/componentei din cadrul contractului de finanțare, pentru care a fost formulată sesizarea.

(4) În situația prevăzută la alin. (3), la solicitarea beneficiarului, se poate aplica drept măsură subsecventă și suspendarea aplicării prevederilor contractului de finanțare, în vederea prelungirii perioadei de implementare, fără ca aceasta să depășească data de 31 decembrie 2025.

(5) Pentru recuperarea sumelor virate în baza cererilor de plată, nejustificate prin cereri de rambursare sau a cheltuielilor constatate ca neeligibile, Beneficiarul/partenerii vor fi notificați de către AM PRSM/OI cu privire la obligația restituirii acestora în termen de 5 (cinci) zile de la primirea notificării. În situația nerestituirii respectivelor sume în termenul anterior menționat, recuperarea sumelor se realizează în conformitate cu prevederile Ordonanței de urgență a Guvernului nr. 66/2011, aprobată cu modificări și completări prin Legea nr. 142/2012, cu modificările și completările ulterioare.

**Articolul 9 – Monitorizare și raportare**

(1) Monitorizarea proiectului care face obiectul contractului de finanțare este realizată de către AM PRSM în conformitate cu prevederile legale aplicabile și cu prevederile contractului de finanțare.

(2) AM PRSM realizează monitorizarea proiectelor:

(a) prin urmărirea și validarea îndeplinirii indicatorilor de etapă din planul de monitorizare a proiectului, pe baza documentelor justificative transmise de beneficiar și după caz, a constatărilor din teren, cu ocazia vizitelor la fața locului efectuate;

(b) prin verificarea Rapoartelor de progres elaborate de Beneficiar, disponibile în MySMIS2021 și a documentelor justificative care însoțesc Raportul de progres, în scopul urmăririi progresului proiectelor și stadiul îndeplinirii indicatorilor de realizare și rezultat;

(c) prin vizite de monitorizare și vizite la fața locului, pentru a verifica progresul fizic al activităților și stadiul realizării indicatorilor, îndeplinirea indicatorilor de etapă;

(d) prin vizite pe teren la beneficiarii proiectelor, post-implementare, pe perioada în care beneficiarul/liderul de parteneriat au obligația de a asigura sustenabilitatea/durabilitatea proiectului, respectiv caracterul durabil al operațiunilor potrivit prevederilor art. 65 din Regulamentul (UE) 2021/1060, după caz.

(3) Pentru a furniza informațiile necesare AM PRSM pentru monitorizarea proiectului, Beneficiarul elaborează Rapoarte de progres, cu o frecvență de 90 de zile de la semnarea contractului de finanțare în conformitate cu prevederile prezentului contract de finanțare.

(4) Raportul de progres se generează prin sistemul informatic MySMIS2021/SMIS2021+ de către beneficiar și se transmite AM PRSM în 30 de zile de la finalizarea perioadei de raportare.

(5) În cazul proiectelor de infrastructură și al proiectelor care presupun execuție de lucrări, raportul de progres are ca surse de informații posibile: jurnalul de șantier, procesele verbale de lucrări ascunse, fazele determinante ale proiectelor, fișele de pontaj, graficele de lucrări, rapoartele de activitate și alte documente similare.

(6) În procesul de monitorizare a proiectelor, AM PRSM vor verifica și confirma îndeplinirea indicatorilor de etapă, în conformitate cu Planul de monitorizare a proiectului.

(7) În procesul de monitorizare a proiectelor, AM PRSM întreprinde măsuri de sprijinire a beneficiarului pentru identificarea și stabilirea de posibile măsuri de remediere și aplică acțiuni și măsuri consolidate de monitorizare, în funcție de riscurile identificate, pentru buna implementare a contractului de finanțare, în condițiile prevăzute de legislația în vigoare.

(8) În situația nerealizării, la termen, a indicatorilor de etapă, AM PRSM adoptă și implementează, în funcție de riscurile identificate, posibile măsuri de remediere şi urmărește atingerea indicatorilor de etapă prin activitățile curente de monitorizare: solicitarea de întâlniri tehnice/de lucru, solicitarea motivării și justificării cu privire la nerespectarea termenului și stabilirea unui nou termen privind îndeplinirea indicatorului, solicitarea depunerii unui raport de progres asupra stadiului și a motivelor nerespectării termenelor asumate.

(10) În completarea măsurilor consolidate de monitorizare, AM PRSM poate să aplice una sau mai multe din următoarele măsuri corective pentru cheltuielile aferente perioadei de raportare solicitate la rambursare în cazul nerespectării repetate a termenului de depunere a raportului care conduce la apariția de decalaje între progresul fizic la nivelul țintelor asumate și stadiul din rapoartele de progres.

(11) AM PRSM elaborează Raportul de vizită care se generează prin sistemul informatic MySMIS2021 în termen de 10 zile lucrătoare de la data vizitei efectuată la fața locului. Raportul de vizită poate include acțiuni corective și recomandări adresate beneficiarului, precum și termenele de realizare care sunt obligatorii de respectat de către beneficiar.

(12) În procesul de monitorizare a proiectelor, AM PRSM va urmări implementarea recomandărilor și acțiunilor corective, pe baza rapoartelor prezentate de beneficiar și/sau a vizitelor la fața locului, după caz.

(13) Cu excepția primului indicator de etapă, în cazul neîndeplinirii celorlalți indicatori de etapă la termenele prevăzute în planul de monitorizare, actualizat prin actele adiționale aprobate, în completarea acțiunilor și măsurilor consolidate de monitorizare, AM PRSM are dreptul să aplice, în funcție de analiza obiectivă și riscurile identificate, următoarele măsuri:

(a) întreruperea termenului de plată pentru cererile de plată/cererile de prefinanțare/cererile de rambursare până la îndeplinirea indicatorului de etapă, cu condiția ca îndeplinirea indicatorului să survină în perioada prevăzută la art. 74, alin (1) lit. b din Regulamentul (UE) 2021/1060, cu modificările și completările ulterioare;

(b) respingerea, în tot sau în parte, a cererii de plată/cererii de prefinanțare/cererii de rambursare, în condițiile art. 25 alin. (5) din Ordonanța de urgență a Guvernului nr. 133/2021, dacă nu au fost transmise dovezile privind îndeplinirea indicatorului de etapă în termenul specificat la lit. a);

(c) aplicarea unor penalități de întârziere, stabilite ca procent din valoarea cererii de plată/cererii de prefinanțare/cererii de rambursare, în funcție de valoarea resurselor financiare prevăzute pentru îndeplinirea indicatorului de etapă raportat la valoarea respectivei cererii sau ca procent în limita a 5% din valoarea eligibilă a contractului de finanțare, în situația neîndeplinirii a 3 indicatori de etapă consecutivi din motive imputabile beneficiarului/liderului de parteneriat și/sau partenerilor;

(d) suspendarea implementării proiectului, până la încetarea cauzelor obiective care afectează derularea activităților și atingerea indicatorilor de etapă;

(e) rezilierea contractului de finanțare de către AM PRSM, în condițiile prevăzute la art. 37 și art. 38 din Ordonanța de urgență a Guvernului nr. 133/2021;

(f) alte măsuri specifice, în conformitate cu prevederile naționale și regulamentele europene aplicabile.

(14) În cazul nerealizării indicatorilor de etapă din primul an de implementare, în decurs de 6 luni de la finalizarea primului an de implementare, din motive imputabile beneficiarului, precum și în situația unor întârzieri semnificative în îndeplinirea indicatorilor de etapă care afectează substanțial sau fac imposibilă realizarea obiectivelor și atingerea rezultatelor proiectului asumate prin contractul de finanțare, AM PRSM poate proceda la rezilierea contractului de finanțare potrivit prevederilor art. 37 și 38 din Ordonanța de urgență a Guvernului nr. 133/2021 și recuperarea sumelor deja plătite beneficiarului.

**Articolul 10 – Forța majoră**

(1) Prin forță majoră se înțelege orice eveniment extern, imprevizibil, absolut invincibil și inevitabil, intervenit după data semnării contractului de finanțare, care împiedică executarea în tot sau în parte a contractului de finanțare și care exonerează de răspundere partea care o invocă. Forța majoră se constată de o autoritate competentă.

(2) Pot constitui cauze de forță majoră evenimente cum ar fi: crize medicale pandemice, calamitățile naturale (cutremure, inundații, alunecări de teren), război, revoluție, embargo, enumerarea nefiind exhaustivă. Nu este considerat eveniment de forță majoră un eveniment asemenea celor de mai sus, care însă, fără a crea o imposibilitate de executare, face doar extrem de costisitoare executarea obligațiilor uneia din părți.

(3) Partea care invocă forța majoră are obligația de a notifica celeilalte părți cazul de forță majoră, în termen de 10 zile lucrătoare de la data apariției și de a dovedi existența situației de forță majoră în baza unui document eliberat sau emis de către autoritatea competentă, în termen de cel mult 15 zile lucrătoare de la data comunicării acestuia. De asemenea, are obligația de a comunica celeilalte părți, în scris, încetarea situației de forță majoră, în termen de 10 zile lucrătoare de la intervenirea încetării.

(4) Părțile au obligația de a lua orice măsuri care le stau la dispoziție în vederea limitării consecințelor cazului de forță majoră.

(5) Dacă partea care invocă forța majoră nu procedează la notificarea începerii și încetării cazului de forță majoră, în condițiile și termenele prevăzute, va suporta toate daunele provocate celeilalte părți prin lipsa notificării.

(6) Executarea contractului de finanțare va fi suspendată prin Decizia AM PRSM de la data apariției cazului de forță majoră pe perioada de acțiune a acesteia, fără a prejudicia drepturile ce se cuvinpărților anterior apariției cazului de forță majoră.

(7) În cazul în care executarea contractului de finanțare este suspendată pentru o perioadă mai mare de 3 luni sau dacă se poate demonstra că executarea acestuia a devenit imposibilă, părțile se vor întâlni într-un termen de cel mult 10 zile lucrătoare de la expirarea perioadei de 3 luni sau de la data constatării imposibilității de executare a contractului de finanțare, pentru a conveni asupra modului de continuare, modificare sau încetare a contractului de finanțare. Dacă o înțelegere a părților asupra modului de continuare, modificare sau încetare a contractului de finanțare nu se materializează, oricare dintre părți poate să îi notifice celeilalte părți rezoluțiunea contractului, în mod unilateral, fără alte formalități și fără dreptul de a solicita despăgubiri din acest motiv.

**Articolul 11 – Încetarea contractului de finanțare și recuperare a sumelor plătite necuvenit ca urmare a unor nereguli**

(1) Oricare dintre părți poate decide rezilierea contractului de finanțare, fără îndeplinirea altor formalități, în cazul neîndeplinirii culpabile de către cealaltă parte a obligațiilor care îi revin în baza prezentului contract de finanțare.

(2) AM PRSM poate decide rezilierea contractului de finanțare printr-o notificare scrisă adresată beneficiarului, fără intervenția instanței sau a oricăror alte formalități, cu recuperarea integrală a sumelor plătite, precum și a dobânzilor și penalităților aferente potrivit dispozițiilor legale aplicabile, în următoarele cazuri:

(a) în situația în care Beneficiarul nu a început executarea contractului potrivit art. 3 alin. (2);

(b) în situația în care AM PRSM constată că cele declarate pe proprie răspundere de beneficiar nu corespund realității sau documentele/autorizațiile/avizele depuse în vederea obținerii finanțării nerambursabile sunt false/incomplete/expirate/inexacte/nu corespund realității;

(c) dacă Beneficiarul încalcă prevederile art. 5 alin. (2);

(d) dacă se constată faptul că proiectul face obiectul unei alte finanțări din fonduri publice naționale sau europene sau faptul că a mai beneficiat de finanțare din alte programe naționale sau europene, pentru aceleași costuri în ultimii 3/5 ani, după caz;

(e) în cazul neîndeplinirii indicatorilor de etapă în condițiile prevăzute la art. 9 alin (13), lit. e) și alin (14);

(f) beneficiarul nu pune în aplicare recomandările/acțiunile corective prevăzute în rapoartele de vizită la fața locului și/sau rapoartele și recomandările Autorității de Audit, Curții de Conturi, Comisiei Europene/auditului Comisiei Europene sau ale Curții Europene de Conturi în termenele și condițiile prevăzute în acestea;

(g) în condițiile specificate la art. 14 alin. (23) din Ordonanța de urgență a Guvernului nr. 23/2023 privind instituirea unor măsuri de simplificare şi digitalizare pentru gestionarea fondurilor europene aferente Politicii de coeziune 2021-2027.

(h) beneficiarul nu furnizează corect și complet informațiile solicitate conform art. 3 alin. (37) ori dacă informațiile transmise se constată a fi unele false.

(j) dacă se constată faptul că proiectul face obiectul unei alte finanțări din fonduri publice naționale sau europene sau faptul că a mai beneficiat de finanțare din alte programe naționale sau europene, pentru același tip de activități executate asupra aceleiași infrastructuri/aceluiași segment de infrastructură în ultimii 3/5 ani, după caz;

(3) Decizia de reziliere a contractului de finanțare emisă de AM PRSM prin care se individualizează sumele de restituit exprimate în moneda națională constituie titlu de creanță în condițiile legii.

(4) Contractul de finanțare poate înceta prin acordul părților cu condiția restituirii finanțării acordate.

**Articolul 12 – Soluționarea litigiilor**

(1) Părțile vor depune toate eforturile pentru a rezolva pe cale amiabilă orice neînțelegere sau dispută care poate apărea între ele în cadrul sau în legătură cu îndeplinirea contractului de finanțare.

(2) În cazul în care divergențele contractuale nu se soluționează pe cale amiabilă, litigiul va fisoluționat de către instanțelede judecată competente din România, în condițiile prevăzute de Legea contenciosului administrativ nr. 554/2004, cu modificările și completările ulterioare.

**Articolul 13 – Transparență**

(1) Contractul de finanțare, inclusiv anexele sale, precum și informațiile și documentele vizând executarea acestora constituie informații de interes public în condițiile prevederilor Legii nr. 544 din 2001 privind liberul acces la informațiile de interes public, cu respectarea excepțiilor prevăzute de aceasta și a celor stabilite prin prezentul contract de finanțare.

(2) Următoarele elemente, așa cum rezultă acestea din contractul de finanțare și anexele acestuia, inclusiv, dacă este cazul, din notificările și actele adiționale prin care se aduc modificări contractului de finanțare sau anexelor sale, nu pot avea caracter confidențial:

(a) denumirea proiectului, denumirea completă a beneficiarului și dacă aceștia există, a partenerilor, data de începere şi cea de finalizare ale proiectului, date de contact – minimum o adresă de email și număr de telefon – funcționale pentru echipa proiectului; locul de implementare a proiectului – localitate, județ, regiune și dacă proiectul include activități care se adresează publicului, adresa exactă și datele de contact pentru spațiile dedicate acestor activități în cadrul proiectului;

(b) valoarea totală a finanțării nerambursabile acordate și intensitatea sprijinului, exprimate atât ca sumă concretă, cât și ca procent din totalul cheltuielilor eligibile ale proiectului, precum și valoarea plăților efectuate, prioritate/obiectiv specific număr apel și cod SMIS;

(c) dimensiunea și caracteristicile grupului țintă și după caz, ale beneficiarilor finali ai proiectului;

(d) informații privind resursele umane din cadrul proiectului: denumirea postului, timpul de lucru;

(e) rezultatele estimate și cele realizate ale proiectului, atât cele corespunzătoare obiectivelor, cât și cele corespunzătoare activităților, cu referire la indicatorii stabiliți;

(f) denumirea furnizorilor de produse, prestatorilor de servicii și executanților de lucrări contractați în cadrul proiectului, precum și obiectul contractului, valoarea acestuia și plățile efectuate;

(g) elemente de sustenabilitate a rezultatelor proiectului, respectiv de durabilitate a investițiilor în infrastructură sau producție – informații conform contractului de finanțare, respectiv conform condițiilor prevăzute în art. 65 din Regulamentul (UE) 2021/1060.

(3) Următoarele informații, așa cum rezultă acestea din contractul de finanțare și anexele acestuia, inclusiv, dacă este cazul, din actele adiționale prin care se aduc modificări contractului de finanțare sau anexelor sale, vor fi publicate pe site-ul AM PRSM, în condițiile prevederilor art. 49 alin. (3) și (4) din Regulamentul (UE) 2021/1060:

a) în cazul persoanelor juridice, denumirea beneficiarului și în cazul unei achiziții, denumirea contractantului; în cazul în care beneficiarul este o persoană fizică, prenumele și numele;

b) denumirea proiectului;

c) scopul proiectului și realizările preconizate sau efective ale acestuia;

d) data de începere a proiectului;

e) data preconizată sau efectivă de încheiere a proiectului;

f) valoarea totală a proiectului;

g) fondul din care se finanțează proiectul;

h) obiectivul specific vizat;

i) rata de cofinanțare a Uniunii Europene;

j) indicatorul de localizare sau datele de localizare pentru proiectul și țara în cauză;

(4) Pentru proiectele mobile sau proiectele care acoperă mai multe locuri se publică pe site-ul AM și localizarea beneficiarului, atunci când acesta este o persoană juridică, sau nivelul de regiune NUTS 2, atunci când beneficiarul este o persoană fizică.

**Articolul 14 – Confidențialitate**

(1) Părțile convin prin prezentul contract asupra existenței și duratei caracterului confidențial al documentelor, secțiunilor, respectiv informațiilor din proiect a căror publicare ar putea aduce atingere principiului concurenței loiale, respectiv proprietății intelectuale ori altor dispoziții legale aplicabile.

(2) Părțile înțeleg să utilizeze informațiile contractuale doar în scopul de a-și îndeplini obligațiile din contractul de finanțare.

(3) AM PRSM, beneficiarul și, după caz, Liderul de parteneriat și partenerii sunt exonerați de răspunderea pentru dezvăluirea de documente sau informații stabilite de părți ca fiind confidențiale dacă:

(a) informația a fost dezvăluită după ce a fost obținut acordul scris al celeilalte părți contractante pentru asemenea dezvăluire,

sau

(b) partea a fost obligată în mod legal să dezvăluie informația;

sau

(c) informația devine notorie/publică.

**Articolul 15 – Protecția și prelucrarea datelor cu caracter personal**

(1) Beneficiarul/Liderul de parteneriat și partenerii, după caz, îşi exprimă acordul cu privire la prelucrarea, stocarea şi arhivarea datelor rezultate pe parcursul derulării contractului de finanțare, precum şi după încetarea acestuia, în scopul verificării modului de implementare şi/sau a respectării clauzelor contractuale şi a legislației naționale şi europene aplicabile.

(2) Prezentul contract de finanțare reprezintă un acord ferm pentru părți în ceea ce privește gestionarea și prelucrarea datelor cu caracter personal primite în vederea îndeplinirii obligațiilor contractuale, în condițiile specificate la art. 4 din Regulamentul (UE) 1060/2021, și în conformitate cu Regulamentul nr. (UE) 679/2016 și Legea nr. 190/2018, cu modificările și completările ulterioare.

(3) Datele cu caracter personal ale grupului țintă și, după caz, ale beneficiarilor finali ai proiectului, ale resurselor umane din cadrul proiectului și ale subcontractanților nu pot fi prelucrate și publicate, pentru informarea publicului, decât cu informarea prealabilă a acestora asupra scopului prelucrării sau publicării și obținerea consimțământului acestora, în condițiile legii.

(4) Măsurile de interoperabilitate, schimbul de date, prelucrarea datelor cu caracter personal se realizează de către autoritățile implicate în gestionarea fondurilor europene, în temeiul art. 4 din Regulamentul (UE) 2021/1060, exclusiv în legătură cu cererea de finanțare, contractul, în limitele de responsabilitate și pentru exercitarea responsabilităților și atribuțiilor care le revin în implementarea și managementul programelor finanțate în cadrul politicii de coeziune 2021-2027, care fac obiectul Ordonanței de urgență a Guvernului nr. 23/2023.

**Articolul 16 – Publicarea datelor**

În situația în care informațiile de la art. 13 alin (2) reprezintă informații cu caracter personal, Beneficiarul/Liderul de Parteneriat și Partenerii își vor da acordul cu privire la publicarea acestora și vor face dovada îndeplinirii obligației prevăzute la art. 15 alin. (2) și (3) din prezentul contract de finanțare.

**Articolul 17 – Comunicarea**

(1) Întreaga comunicare dintre AM și Beneficiar legată de prezentul contract de finanțare se va face, în scris, exclusiv prin MySMIS2021.

(2) În mod excepțional, în eventualitatea unui caz de forță majoră, a funcționării defectuoase a sistemului informatic MySMIS2021/SMIS2021+ sau a întreruperii legăturii cu acesta pentru o perioadă care depășește o zi lucrătoare în ultima săptămână înainte de termenul limită obligatoriu pentru transmiterea prin sistemul informatic a documentelor sau timp de 5 zile lucrătoare consecutive în alte perioade, schimbul de informații între AM PRSM și Beneficiar poate avea loc prin e-mail și/sau pe suport de hârtie, la următoarele adrese:

(a) pentru Beneficiar: ....

(b) pentru AM: Municipiul Călăraşi, Str. Munteniei nr. 7A, județul Călăraşi, România, cod poștal 910164.

(3) AM poate comunica precizări referitoare la modele și formate de formulare care pot fi utilizate pentru aplicarea prevederilor contractului de finanțare.

**Articolul 18 – Legea aplicabilă şi limba utilizată**

(1) Legea care guvernează contractul de finanțare şi în conformitate cu care este interpretat este legea română și regulamentele europene direct aplicabile.

(2) Limba acestui contract de finanțare este limba română.

**Articolul 19 – Prevederi privind ajutorul de stat / de minimis**

Condițiile privind acordarea, utilizarea și recuperarea ajutorului de stat/de minimis sunt prevăzute în Ordinul ministrului delegat pentru fonduri europene nr. 6.795/2017 privind aprobarea măsurii de sprijin, constând în acordarea unor ajutoare de stat și ajutoare de minimis pentru consolidarea poziției pe piață a întreprinderilor mici și mijlocii în domeniile competitive identificate în Strategia națională de competitivitate și planurile regionale de dezvoltare prin sprijinirea incubatoarelor de afaceri în cadrul Programului operațional regional 2014-2020, cu modificările și completările ulterioare.

**Articolul 20 – Dispoziții finale**

(1) Pentru buna implementare și management al proiectului, AM PRSM pune la dispoziția beneficiarului/liderului de parteneriat și partenerilor, după caz Manualul Beneficiarului, în condițiile prevederilor art. 16 din Ordonanța de urgență a Guvernului nr. 23/2023.

**Art. 21 - Condiții specifice aplicabile Proiectelor etapizate**

a) Beneficiarul are obligația de a notifica AM PR Sud-Muntenia 2021-2027 valoarea cu care se finalizează proiectul, ca etapă I, în cadrul Programului Operațional Regional 2014-2020, în termen de maximum 5 zile lucrătoare de la încasarea cererii finale de rambursare. Valoarea totală a contractului poate fi ajustată după rambursarea tuturor cheltuielilor aferente etapei I, prin încheierea unui act adițional la contractul de finanțare.

b) Beneficiarul se obligă să continue implementarea proiectului în etapa II cu menținerea indicatorilor, rezultatelor și obiectivelor așa cum sunt prevăzute în Cererea de finanțare, anexă la contractul de finanțare (cu modificările ulterioare) semnat în cadrul Programului Operațional Regional 2014 - 2020, în scopul realizării lor integrale, până la termenul final de implementare indicat în contractul de finanțare.

c) Beneficiarul are obligația de a returna Autorității de Management pentru Programul Operațional Regional 2014 - 2020, în termenele solicitate, finanțarea nerambursabilă primită pentru implementarea etapei I, alături de dobânzile/penalitățile aferente, dacă este cazul, în situația nefinalizării etapei II a proiectului, respectiv în cazul neatingerii indicatorilor, rezultatelor și obiectivelor propuse, sau în cazul nerespectării obligațiilor aferente perioadei de durabilitate a proiectului, conform prevederilor contractului de finanțare și legislației aplicabile.

d) Beneficiarii operațiunilor care fac obiectul etapizării în temeiul articolului 118a din Regulamentul (UE) nr. 1060/2021, cu modificările și completările ulterioare, își pot îndeplini obligațiile de vizibilitate folosind o singură placă sau panou publicitar. Informațiile de pe placa/panoul publicitar trebuie să respecte cerințele prevăzute de reglementările specifice aplicabile ambelor perioade de programare. Astfel, etapa operațiunii cofinanțate din Programul Operațional Regional 2014-2020 trebuie să respecte obligațiile din Regulamentul (UE) nr. 1303/2013, cu modificările și completările ulterioare (articolul 115, alineatul (3) și Anexa XII, punctul 2.2) și etapa operațiunii cofinanțate din Programul Regional Sud-Muntenia 2021-2027 trebuie să respecte obligațiile din Regulamentul (UE) nr. 1060/2021, cu modificările și completările ulterioare (articolul 50, litera (c) și anexa IX).

e) Beneficiarul are obligația de a încărca în aplicația electronică MySMIS2021/SMIS2021+ documentele aferente etapei I a proiectului necesare pentru implementarea etapei II, la solicitarea AM PRSM, cel mai târziu până la depunerea primei cereri de rambursare/plată/ prefinanțare în cadrul etapei II a proiectului, sub sancțiunea suspendării autorizării la plată/rambursare a sumelor solicitate de Beneficiar.

f) Beneficiarul are obligația de a asigura existența a două etape identificabile financiar, respectiv cheltuielile autorizate într-o cerere de rambursare aferentă primei etape, în perioada de programare 2014-2020, nu sunt incluse în nicio cerere de rambursare/plată aferentă celei de a doua etape.

g) Beneficiarul are obligația de obține în prealabil acordul din partea AM PRSM pentru modificarea/completarea/clarificarea indicatorilor, rezultatelor și/sau obiectivelor proiectului, la nivelul prezentului contract de finanțare pentru etapa II în perioada de programare 2021-2027.

h) Beneficiarul are obligația ca pe perioada de durabilitate să asigure întreținerea/mentenanța investiției în conformitate cu prevederile legale în vigoare, în caz contrar AM PRSM putând dispune rezilierea și recuperarea finanțării acordate în conformitate cu prevederile prezentului contract.

i) Beneficiarul are obligația de a transmite în atenția AM PRSM, la intervalele stabilite în vederea raportării în cadrul contractului de finanțare a etapei a II-a a proiectului, un exemplar/informațiile incluse în raportul de progres aferent acestui contract, precum și raportarea aferentă indicatorilor de etapă, alături de documentele suport relevante. Comunicarea se va realiza prin încărcarea MySMIS2021/prin e-mail, în aceleași condiții ca și pe parcursul implementării proiectului în etapa I de implementare.

j) Beneficiarul are obligația de a comunica în atenția AM PRSM, ori de câte ori AM PRSM solicită aceasta, în termenul indicat, orice alte raportări/documente/informații legate de implementarea proiectului, în formatul solicitat.

k) Beneficiarul are obligația de a înștiința AM PRSM, în termen de 5 zile lucrătoare de la apariție, asupra oricărei situații care împiedică/întârzie în mod semnificativ/pune în discuție finalizarea proiectului și atingerea indicatorilor, rezultatelor și obiectivelor propuse.

l) Beneficiarul are obligația de a realiza, la termenele specificate de AM PRSM, toate măsurile pentru implementarea recomandărilor rezultate ca urmare a misiunilor de audit ale instituțiilor abilitate în acest sens, precum și de a pune în practică recomandările AM PRSM în legătură cu acest proiect, în scopul atingerii indicatorilor, rezultatelor și obiectivelor propuse în cadrul proiectului.

m) Beneficiarul are obligația de a include/actualiza, după caz, în MySMIS2021, informațiile privind stadiul implementării activităților aferente etapei a II-a și atingerii indicatorilor, rezultatelor și obiectivelor propuse în cadrul proiectului, prin încărcarea în MySMIS2021, în aceleași condiții ca și pe parcursul implementării proiectului în etapa I de implementare.

n) Beneficiarul are obligația de a respecta și răspunde în termen oricărei alte solicitări AM PRSM legată de implementarea proiectului și atingerea indicatorilor, rezultatelor și obiectivelor propuse în cadrul acestuia.

o) Toate aceste obligații se mențin atât pe parcursul implementării etapei a II-a, cât și în perioada de durabilitate a proiectului, care începe să curgă de la momentul efectuării plății finale aferente activităților desfășurate în etapa a II-a.

p) Prin preluarea proiectelor etapizate în vederea finanțării etapei II, beneficiarul este ținut în continuare de efectele prezente și viitoare ale faptelor/actelor juridice săvârșite/încheiate de beneficiar/AMPOR 2014-2020/instituțiile cu rol de audit/verificare/control competente potrivit legii în etapa I.

q) Prin preluarea proiectelor etapizate în vederea finanțării etapei II, AM PRSM păstrează dreptul de a suspendă, până la rămânerea definitivă a hotărârii instanței de judecată, autorizarea la plata/rambursarea sumelor solicitate de beneficiar aferente contractelor economice/contractelor/deciziilor/ordinelor/acordurilor de finanțare/componentei din cadrul contractului de finanțare încheiate în cadrul etapei I, în situația în care procurorul, ca urmare a unei sesizări cu privire la proiectele etapizate, dispune trimiterea în judecată şi sesizează instanţa.